รัฐบาลไทย-ข่าวทำเนียบรัฐบาล-กรมธนารักษ์ไขข้อข้องใจ กรณีสื่อวิจารณ์โครงการหอชมเมืองกรุงเทพมหานคร
วันศุกร์ที่ 30 มิถุนายน 2560
กรมธนารักษ์ไขข้อข้องใจ กรณีสื่อวิจารณ์โครงการหอชมเมืองกรุงเทพมหานคร
กรมธนารักษ์ไขข้อข้องใจ กรณีสื่อวิจารณ์โครงการหอชมเมืองกรุงเทพมหานคร
วันนี้ (30 มิถุนายน 2560) นายพชร อนันตศิลป์ อธิบดีกรมธนารักษ์ ชี้แจงกรณีข้อวิจารณ์โครงการหอชมเมือง กรุงเทพมหานครสาระสําคัญ คือ สื่อมวลชนและสื่อโซเชียลมีเดียตั้งข้อสังเกตและวิจารณ์กรณีคณะรัฐมนตรีเห็นชอบโครงการหอชมเมืองกรุงเทพมหานครในประเด็น ดังนี้
ประเด็นที่ 1 ที่มาและความจําเป็นของโครงการดังกล่าวมีความสําคัญมากน้อยเพียงใด เหตุใดจึงต้องอนุมัติงบประมาณจํานวนมาก ขอชี้แจง ดังนี้
- ปี 2558 กรมธนารักษ์มีนโยบายจัดทําโครงการเทิดพระเกียรติพระเจ้าอยู่หัวภูมิพลอดุลยเดชเพื่อน้อมนําหลักปรัชญาเศรษฐกิจพอเพียงและศาสตร์พระราชาเพื่อเป็นต้นแบบสําหรับประชาชนคนไทย บนที่ดินราชพัสดุแปลงหมายเลขทะเบียนที่ กท.3275 แขวงคลองต้นไทร เขตคลองสาน กรุงเทพมหานคร เนื้อที่ 4 - 2 - 34 ไร่
- ภาคเอกชน (บริษัทเอกชนและสถาบันการเงิน 50 องค์กร) มีความประสงค์ที่จะทําโครงการซึ่งสอดคล้องกับนโยบายกรมธนารักษ์ โดยรวมตัวกันจัดตั้งเป็นมูลนิธิหอชมเมืองกรุงเทพมหานคร มีวัตถุประสงค์เพื่อจัดสร้างหอชมเมือง เพื่อเป็นสัญลักษณ์สําคัญของการรวมใจของคนไทยทั้งประเทศ (The Unity Tower) มูลค่าโครงการ 4.62 พันล้านบาท
- เมื่อวันที่ 13 ธันวาคม 2559 คณะรัฐมนตรีได้เห็นชอบให้โครงการนี้เป็นโครงการการตามนโยบายรัฐบาล ภายใต้ปรัชญาแห่ง “ศาสตร์พระราชา” ซึ่งเป็นนโยบายสําคัญเพื่อมุ่งเน้นที่จะน้อมนําไปสู่การปฏิบัติ การพัฒนาที่ยั่งยืน อย่างเป็นรูปธรรมในทุกระดับ ด้วยการสร้างกลไกขับเคลื่อนในรูปแบบ “ประชารัฐ”
- เมื่อวันที่ 25 มกราคม 2560 และ 29 มีนาคม 2560 คณะกรรมการนโยบายการให้เอกชนร่วมลงทุน ในกิจการของรัฐเห็นชอบรูปแบบโครงการ และให้นําเสนอคณะรัฐมนตรียกเว้นให้โครงการสามารถดําเนินการคัดเลือกเอกชนโดยไม่ต้องประมูล ตามประกาศคณะกรรมการฯ ข้อ 24
- เมื่อ 27 มิถุนายน 2560 คณะรัฐมนตรีได้มีมติยกเว้นให้โครงการก่อสร้างหอชมเมืองกรุงเทพมหานครบนที่ดินราชพัสดุสามารถดําเนินการคัดเลือกเอกชนโดยไม่ใช้วิธีประมูล โดยเอกชนจะเป็นผู้ลงทุนในการก่อสร้าง มูลค่า 4.62 พันล้านบาท ทั้งนี้ รายได้จากการดําเนินงานหลังหักค่าใช้จ่ายจะนําไปสนับสนุนกิจการสาธารณกุศล และโครงการของหน่วยงานต่างๆ อันจะเป็นประโยชน์ต่อการพัฒนาความเป็นอยู่ การศึกษา คุณภาพชีวิตของประชาชน
ประเด็นที่ 2 ข้อมูลการก่อสร้างไม่ระบุชัดเจนว่าเป็นของรัฐหรือหน่วยงานใดเป็นผู้รับผิดชอบ รวมทั้งข้อมูลการนําเสนอข่าวของสื่อมีความคลาดเคลื่อน โดยเฉพาะกรณีคณะรัฐมนตรีเห็นชอบงบประมาณ 7.6 พันล้านบาท จากเดิมที่เสนองบประมาณเพียง 4.6 พันล้านบาท ขอชี้แจง ดังนี้
- เอกชนเป็นผู้ลงทุนในการก่อสร้าง มูลค่า 4.62 พันล้านบาท
ประเด็นที่ 3 การไม่ใช้วิธีประมูลงานเป็นการแสดงถึงความไม่โปร่งใสในการก่อสร้างหรือไม่ ซึ่งอาจก่อให้เกิดการทุจริตหรือเอื้อประโยชน์ระหว่างภาครัฐและภาคเอกชน ขอชี้แจง ดังนี้
- เนื่องจากโครงการมีลักษณะเชิงสังคมไม่ใช่เชิงพาณิชย์ ประกอบกับ เป็นการดําเนินงานประชารัฐตามแนวนโยบายประชารัฐที่เกิดจากความร่วมมือของหลายภาคส่วนและขั้นตอนของกฎหมายร่วมลงทุน จึงนําเสนอต่อคณะรัฐมนตรีให้ความเห็นชอบโดยไม่ต้องใช้วิธีการประมูล อันจะสามารถสนับสนุนการเผยแพร่ถึงการน้อมนํา“ศาสตร์พระราชา” มาใช้ในการพัฒนาประเทศทั้งในด้านเศรษฐกิจและสังคม อีกทั้ง จะเป็นสถานที่ท่องเที่ยวแห่งใหม่ที่มีความโดดเด่นของเอกลักษณ์ไทย และเป็นสัญลักษณ์สําคัญแห่งยุคที่จะเป็น New Global Destinationที่จะช่วยส่งเสริมการท่องเที่ยวและส่งผลเกื้อหนุนต่อการเสริมสร้างความแข็งแกร่งทางเศรษฐกิจภายในประเทศและรายได้จากการดําเนินงานหลังหักค่าใช้จ่ายจะนําไปสนับสนุนกิจการสาธารณกุศล ซึ่งโครงการได้มีเงื่อนไขให้มูลนิธิฯ จะวางข้อกําหนดให้ชัดเจนว่าจะนําเงินดังกล่าวสนับสนุนโครงการและหน่วยงานต่างๆ อันจะเป็นประโยชน์ต่อการพัฒนาความเป็นอยู่ การศึกษา คุณภาพชีวิตของประชาชน รวมถึงเป็นการพัฒนาเทคโนโลยีเพื่อเพิ่มขีดความสามารถในการแข่งขันตามนโยบายของรัฐบาล “ไทยแลนด์ ๔.๐” โดยใช้เทคโนโลยีและความรู้ขั้นสูงทั้งทางด้านการออกแบบ วิศวกรรม และการบริหารจัดการที่ล้ําสมัย ซึ่งจะเป็นต้นแบบในการก่อสร้างอาคารสูงด้วยหลักการ Zero Discharge และเป็นมิตรต่อสิ่งแวดล้อม โดยให้นักเรียนนิสิต นักศึกษาเข้าร่วมเรียนรู้ในขั้นตอนการก่อสร้าง เพื่อยกระดับโครงสร้างพื้นฐานทางปัญญา
-------------------------------------------